b'\n_START_ARTICLE_\nRover\n_START_SECTION_\nEnnen autonvalmistusta\n_START_PARAGRAPH_\nEnsimm\xc3\xa4inen Rover oli s\xc3\xa4hk\xc3\xb6k\xc3\xa4ytt\xc3\xb6inen kolmipy\xc3\xb6r\xc3\xa4, jonka valmisti Coventryssa, Englannissa toiminut Starley & Sutton Co. vuonna 1883. Yhti\xc3\xb6n perustivat John Kemp Starley ja William Sutton vuonna 1878. Starley oli aiemmin ty\xc3\xb6skennellyt set\xc3\xa4ns\xc3\xa4 James Starleyn kanssa. James aloitti valmistamalla ompelukoneita ja siirtyi valmistamaan polkupy\xc3\xb6ri\xc3\xa4 vuonna 1869._NEWLINE_1880-luvun alussa markkinoilla olleet polkupy\xc3\xb6r\xc3\xa4t olivat melko vaarallisia, korkealla etupy\xc3\xb6r\xc3\xa4ll\xc3\xa4 varustettuja malleja.  J. K. Starley teki historiaa vuonna 1885 esittelem\xc3\xa4ll\xc3\xa4 Rover-turvapolkupy\xc3\xb6r\xc3\xa4n. Se oli takavetoinen, ketjuvetoinen, ja siin\xc3\xa4 oli kaksi suunnilleen samankokoista py\xc3\xb6r\xc3\xa4\xc3\xa4. T\xc3\xa4m\xc3\xa4 teki sen vakaammaksi kuin aiemmat, suuripy\xc3\xb6r\xc3\xa4iset mallit. Cycling Magazine -lehti kirjoitti, ett\xc3\xa4 Rover oli \xe2\x80\x9dn\xc3\xa4ytt\xc3\xa4nyt mallia maailmalle\xe2\x80\x9d. T\xc3\xa4t\xc3\xa4 fraasia Rover k\xc3\xa4ytti kauan mainonnassaan. Starleyn Rover-py\xc3\xb6r\xc3\xa4\xc3\xa4 pidet\xc3\xa4\xc3\xa4n ensimm\xc3\xa4isen\xc3\xa4 nykyisi\xc3\xa4 polkupy\xc3\xb6ri\xc3\xa4 muistuttavana py\xc3\xb6r\xc3\xa4n\xc3\xa4. Yhti\xc3\xb6n nimest\xc3\xa4 on muotoutunut puolan (Rower) ja valkoven\xc3\xa4j\xc3\xa4n (Rovar, \xd0\xa0\xd0\xbe\xcc\x81\xd0\xb2\xd0\xb0\xd1\x80) kielten polkupy\xc3\xb6r\xc3\xa4\xc3\xa4 tarkoittava sana. Englannin kielen sana rover tarkoittaa kulkijaa.\n_START_SECTION_\nAikaiset Rover-autot\n_START_PARAGRAPH_\nVuonna 1888 Starley valmisti s\xc3\xa4hk\xc3\xb6auton, mutta se ei koskaan tullut tuotantoon._NEWLINE_Vuonna 1889 yhti\xc3\xb6n nimeksi tuli J. K. Starley & Co. Ltd ja 1890-luvun lopussa Rover Cycle Company Ltd. Kolme vuotta sen j\xc3\xa4lkeen kun Starley oli kuollut vuonna 1901, Rover ryhtyi valmistamaan autoja. Ensimm\xc3\xa4inen malli oli kaksipaikkainen Rover Eight, joka valmistettiin Daimlerilta tulleen Edmund Lewisin suunnitelmien pohjalta. Ensimm\xc3\xa4isen maailmansodan aikana yhti\xc3\xb6 valmisti moottoripy\xc3\xb6ri\xc3\xa4, Maudslayn suunnittelemia kuorma-autoja ja Sunbeamin suunnittelemia henkil\xc3\xb6autoja. Polku- ja moottoripy\xc3\xb6rien tuotanto jatkui aina siihen asti, kunnes Suuri lama pakotti lopettamaan tuotannon vuonna 1925. Yhti\xc3\xb6 ei menestynyt kovinkaan hyvin 1920-luvulla eik\xc3\xa4 tuottanut voittoa vuodesta 1923 1930-luvun puoliv\xc3\xa4liin asti. Vuonna 1929 yhti\xc3\xb6n johtajaksi tuli Spencer Wilks Hillmanilta. H\xc3\xa4nen johdollaan yhti\xc3\xb6 ryhtyi valmistamaan ylellisempi\xc3\xa4 autoja ihmisille, jotka halusivat jotain "ylivoimaista" Fordin ja Austinin tuotteisiin verrattuna. My\xc3\xb6s h\xc3\xa4nen veljens\xc3\xa4 Maurice Wilks siirtyi niin ik\xc3\xa4\xc3\xa4n Hillmanilta p\xc3\xa4\xc3\xa4insin\xc3\xb6\xc3\xb6riksi vuonna 1930. Spencer Wilks ty\xc3\xb6skenteli yhti\xc3\xb6ss\xc3\xa4 vuoteen 1962 ja h\xc3\xa4nen veljens\xc3\xa4 vuoteen 1963.\n_START_SECTION_\nToinen maailmansota ja kaasuturbiinit\n_START_PARAGRAPH_\n1930-luvun lopussa, sodan uhan alla Ison-Britannian hallitus aloitti varusteluohjelman, jonka osana "Shadow Factories" -tehtaat rakennettiin. N\xc3\xa4iden toiminnan maksoi hallitus, mutta itse toiminnan hoitivat yksityiset yritykset. Kahta tehdasta hoiti Rover. Ensimm\xc3\xa4inen tehdas Acocks Greeniss\xc3\xa4, Birminghamissa aloitti toimintansa vuonna 1937 ja toinen, suurempi Solihullissa aloitti 1940. Molemmat valmistivat lentokoneiden moottoreita ja runkoja. Roverin alkuper\xc3\xa4iset tehtaat Helen Streetill\xc3\xa4, Coventryssa vaurioituivat pahasti pommituksissa 1940 ja 1941, eik\xc3\xa4 niit\xc3\xa4 en\xc3\xa4\xc3\xa4 sen j\xc3\xa4lkeen k\xc3\xa4ytetty yht\xc3\xa4 paljon kuin aiemmin._NEWLINE_Vuoden 1940 alussa hallitus otti yhteytt\xc3\xa4 Roveriin pyyt\xc3\xa4en yhti\xc3\xb6t\xc3\xa4 auttamaan Frank Whittle\xc3\xa4 kaasuturbiinimoottorin kehityksess\xc3\xa4. Whittlen perustamalla Power Jetsill\xc3\xa4 ei ollut tuotantolaitoksia ja tarkoitus oli, ett\xc3\xa4 Rover jatkaisi kehityst\xc3\xa4 ja toisi moottorin massatuotantoon. Whittle ei ollut tyytyv\xc3\xa4inen t\xc3\xa4h\xc3\xa4n eik\xc3\xa4 pit\xc3\xa4nyt suunnittelumuutoksista, jotka oli tehty ilman h\xc3\xa4nen lupaansa. Ensimm\xc3\xa4iset W2B-testimoottorit rakennettiin k\xc3\xa4ytt\xc3\xa4m\xc3\xa4tt\xc3\xb6m\xc3\xa4ss\xc3\xa4 puuvillamyllyss\xc3\xa4 Barnoldswickissa, Lancashiressa, lokakuussa 1941. _NEWLINE_Rover j\xc3\xa4i j\xc3\xa4lkeen aikataulusta ja suihkumoottorien valmistus siirtyi Rolls-Roycelle, joka Power Jetsin ja Whittlen ryhm\xc3\xa4n kanssa kehittiv\xc3\xa4t moottorin tuotantoon. _NEWLINE_Toisen maailmansodan j\xc3\xa4lkeen yhti\xc3\xb6 sulki Helen Streetin tehtaansa ja osti kaksi Shadow Factories -tehdasta. Acocks Greenin tehtaassa jatkettiin  Meteor-moottorien valmistusta, ja Solihullista tuli autotuotannon uusi keskus, jossa tuotantoa jatkettiin 1947. Tehtaasta tuli my\xc3\xb6hemmin Land Rover -maastoautojen koti.\n_START_SECTION_\nKokeilumallit\n_START_PARAGRAPH_\nVuonna 1950 suunnittelija F. R. Bell ja p\xc3\xa4\xc3\xa4insin\xc3\xb6\xc3\xb6ri Maurice Wilks esitteliv\xc3\xa4t ensimm\xc3\xa4isen kaasuturbiinimoottorilla varustetun auton. Kaksipaikkaisessa JET1:ss\xc3\xa4 oli moottori istuinten takana, ilmanottoaukot auton molemmin puolin ja pakoputken p\xc3\xa4\xc3\xa4t auton takaosan p\xc3\xa4\xc3\xa4ll\xc3\xa4. Testeiss\xc3\xa4 auto saavutti huippunopeuden 88 mph (140 km/h), turbiinin nopeuden ollessa 50,000 r/min. Autoa voitiin k\xc3\xa4ytt\xc3\xa4\xc3\xa4 bensiinill\xc3\xa4, moottoripetrolilla tai diesel\xc3\xb6ljyll\xc3\xa4, mutta korkea polttoaineenkulutus esti tuotantoaikeet. Auto on t\xc3\xa4ll\xc3\xa4 hetkell\xc3\xa4 esill\xc3\xa4 Lontoon Science Museumissa. Rover ja Formula 1 -talli BRM yhdistiv\xc3\xa4t voimansa luodakseen kaasuturbiinia voimanl\xc3\xa4hteen\xc3\xa4\xc3\xa4n k\xc3\xa4ytt\xc3\xa4v\xc3\xa4n coup\xc3\xa9n, joka osallistui vuoden 1963 Le Mansin 24 tunnin ajoon, kuljettajinaan Graham Hill ja Richie Ginther. Auton keskinopeus oli 173 km/h ja huippunopeus oli 229 km/h.\n_START_SECTION_\nMenestyksen vuodet\n_START_PARAGRAPH_\n1950\xe2\x80\x9360-luvut olivat hedelm\xc3\xa4llisi\xc3\xa4 vuosia yhti\xc3\xb6lle. Land Rover menestyi yhti\xc3\xb6n autoista parhaiten (huolimatta siit\xc3\xa4, ett\xc3\xa4 Roveria pidettiin erityisesti ylellisten sedan-mallien valmistajana, karu Land Rover oli itse asiassa yhti\xc3\xb6n suurin menestys sek\xc3\xa4 1950-, 60- ett\xc3\xa4 70-luvuilla). Rover tunnettiin my\xc3\xb6s P5- ja P6-sedaneista, joissa oli Buickin suunnittelema 3.5-litrainen alumiininen V8-moottori, sek\xc3\xa4 kaasuturbiinimoottoriautojen uraauurtavasta tutkimusty\xc3\xb6st\xc3\xa4.\n_START_SECTION_\nRover ja Honda\n_START_PARAGRAPH_\nVuonna 1979 British Leyland (tuolloin viralliselta nimelt\xc3\xa4\xc3\xa4n BL Ltd) aloitti pitk\xc3\xa4n yhteisty\xc3\xb6n japanilaisen  Hondan kanssa. Tuloksena oli ristiomistus, jossa Honda sai 20 prosentin osuuden British Leylandista, ja BL 20 prosentin osuuden Hondan Britannian tyt\xc3\xa4ryhti\xc3\xb6st\xc3\xa4. Sopimuksen katsottiin tuovan hy\xc3\xb6ty\xc3\xa4 molemmille osapuolille: Honda k\xc3\xa4ytti Britannian toimintaansa laukaisualustana Euroopan markkinoille, ja British Leyland sai Hondalta apua uusien autojen kehityksess\xc3\xa4._NEWLINE_Austin Rover Group muodostettiin 1982 BL:n massatuotantoautoja tuottavaksi tyt\xc3\xa4ryhti\xc3\xb6ksi, erillisen Rover Companyn lopettaessa kokonaan toimintansa. 1980-luvulla supistettu BL k\xc3\xa4ytti Rover-merkki\xc3\xa4 autoissa, jotka oli kehitetty yhteisty\xc3\xb6ss\xc3\xa4 Hondan kanssa. Ensimm\xc3\xa4inen Honda-pohjainen Rover-malli oli  vuonna 1984 esitelty Rover 200, joka edelt\xc3\xa4j\xc3\xa4ns\xc3\xa4 Triumph Acclaim tapaan perustui Honda Balladeen. Samaan tapaan Honda Quinti\xc3\xa4 (Euroopassa Honda Quintet) ja Integraa myytiin Australiassa nimill\xc3\xa4 Rover Quintet ja 416i.\n_START_SECTION_\nBritish Aerospacen haltuun\n_START_PARAGRAPH_\nVuonna 1988 Rover-merkki palasi yksityisiin k\xc3\xa4siin Rover Groupin siirtyess\xc3\xa4 British Aerospacen haltuun.\n_START_SECTION_\nBMW:n omistuksen alla\n_START_PARAGRAPH_\nYhteisty\xc3\xb6 Hondan kanssa sai yhti\xc3\xb6n imagon kohenemaan takaisin pisteeseen, jolloin Rover-merkkiset autot n\xc3\xa4htiin ylellisempin\xc3\xa4 vaihtoehtoina Fordin ja Vauxhallin malleille. Vuonna 1994 British Aerospace myi Rover Groupin, yhdess\xc3\xa4 Rover, Land Rover, Riley, Mini, Triumph ja Austin-Healey -merkkien kanssa BMW:lle, joka oli alkanut pit\xc3\xa4\xc3\xa4 Rover-merkkisi\xc3\xa4 autoja potentiaalisina kilpailijoina omille malleilleen. BMW:n omistuksessa Rover Group kehitti Rover 75 -mallin, jonka muotoilussa oli vaikutteita aiemmista Rover P4 ja P5 -malleista._NEWLINE_Vuonna 2000 BMW jakoi Rover Groupin useampaan osaan myyden Land Roverin Fordille arviolta 1.8 miljardin punnan hintaan, pit\xc3\xa4en MINI-mallien valmistuksen itsell\xc3\xa4\xc3\xa4n ja myyden loput autotuotannosta Phoenix Consortiumille, joka jatkoi toimintaa MG Rover -konsernina. Vaikka BMW sis\xc3\xa4llytti oikeudet MG-nimeen sopimuksessa, se piti itsell\xc3\xa4\xc3\xa4n oikeuden Rover-merkkiin, lisensoiden sit\xc3\xa4 uudelle MG Rover -yhti\xc3\xb6lle k\xc3\xa4ytett\xc3\xa4v\xc3\xa4ksi malleissa, joiden tuotantoa jatkettiin.\n_START_SECTION_\nFord Motor Companyn oikeus merkkiin\n_START_PARAGRAPH_\nFord k\xc3\xa4ytti optionsa Rover-nimeen, jonka se oli neuvotellut suojatakseen Land Rover -merkki\xc3\xa4, ja osti oikeuden nimeen 18. syyskuuta 2006. Yht\xc3\xa4k\xc3\xa4\xc3\xa4n Rover-merkkist\xc3\xa4 autoa ei valmistettu Fordin omistaessa merkin.\n_START_SECTION_\nTata Motorsin oikeus nimeen\n_START_PARAGRAPH_\nOsana Fordin sopimusta myyd\xc3\xa4 Jaguar- ja Land Rover -tuotantonsa Tata Motorsille, Rover-merkki sis\xc3\xa4llytettiin sopimukseen.'